Det tog kun et øjeblik, fra en ældre kvinde vendte sig væk fra en gryde med olie i sit køkken Snebærvej i Mou, før olien og gryden stod i flammer. Selv om hun prøvede at slukke ilden ved at kvæle den med et viskestykke, var det omsonst, og kvinden havde ikke andet valg end at forlade huset. - Det er desværre ubeboeligt nu, siger indsatsleder ved Nordjyllands Beredskab, Nils Eltzholtz. Da han og kollegerne nåede frem til rækkehuset, var køkkenet allerede omspændt af flammer, og ilden var i gang med at sprede sig til husets andre rum. - Flammerne gik ikke gennem taget, men brændte gennem loftet og har skadet det meste af huset. Men ilden bredte sig heldigvis ikke til de andre huse i rækken, siger Nils Eltzholtz. Han fortæller til TV2 Nord, at beredskabet har fået styr på flammerne og nu er i gang med efterslukningen, som nok vil tage en times tid. Fordi kvinden selv kunne fortælle, hvordan branden opstod, vil der sandsynligvis ikke blive foretaget tekniske undersøgelser på stedet. Ingen kom til skade ved branden.

Referat:
En ældre kvinde mistede søndag eftermiddag sit hjem efter et øjebliks uopmærksomhed i køkkenet.